541/2022

Útdráttur

Með hinum áfrýjaða dómi var M sakfelldur fyrir umferðarlagabrot í níu skipti og fíkniefnalagabrot með því að hafa í þrjú skipti haft tilgreind fíkniefni í vörslum sínum.

Var M ekki gerð sérstök refsing en fíkniefnin voru gerð upptæk. Ákæruvaldið áfrýjaði dóminum í því skyni að M yrði dæmdur til refsingar og sviptur ökurétti. Í dómi Landsréttar kom fram að öll brot M hefðu verið fram fyrir uppkvaðningu dóms í héraði sem staðfestur hafi verið að efni til með dómi Landsréttar í máli nr. 271/2021.

Yrði refsing M því ákveðin sem hegningarauki. Samkvæmt því var framangreindur dómur tekinn upp og dæmt um brot M í einu lagi. Þótti refsing M hæfilega ákveðin fangelsi í 16 mánuði en fullnustu refsingar frestað skilorðsbundið í tvö ár. Þá var M sviptur ökurétti ævilangt frá 13. desember 2019 að telja, en þann dag var hann sviptur ökurétti til bráðabirgða. Loks var ákvæði héraðsdóms um upptöku fíkniefna staðfest.

Dómur Landsréttar

Mál þetta dæma landsréttardómararnir E-kk-nf J-kk-nf, R-kvk-nf H-kvk-nf og Þ-kk-nf I-kk-nf N-kk-nf.

Málsmeðferð og dómkröfur aðila

1

Ríkissaksóknari skaut málinu til Landsréttar 5. júlí 2022. Málsgögn bárust réttinum 22. mars 2023. Áfrýjað er dómi Héraðsdóms Reykjaness 23. júní 2022 í málinu nr. S-2126/2021.

2

Ákæruvaldið krefst þess að niðurstaða héraðsdóms um sakfellingu ákærða og upptöku fíkniefna verði staðfest og að hann verði dæmdur til refsingar og sviptur ökurétti.

3

Ákærði krefst þess aðallega að hinn áfrýjaði dómur verði staðfestur en til vara vægustu refsingar sem lög leyfa.

Niðurstaða

4

Með vísan til forsendna hins áfrýjaða dóms verður hann staðfestur um annað en refsingu og sviptingu ökuréttar.

5

Með dómi Landsréttar 20. maí 2022 í máli nr. 271/2021 var ákærði sakfelldur fyrir hylmingu, peningaþvætti, brot gegn umferðarlögum, vopnalögum, lögum um ávana- og fíkniefni, lyfjalögum og lyfsölulögum. Nánar tiltekið var hann sakfelldur fyrir að hafa 17 sinnum ekið bifreið sviptur ökurétti og 13 sinnum undir áhrifum ávana- og fíkniefna. Var hann dæmdur til 14 mánaða fangelsisrefsingar, skilorðsbundið í tvö ár, og til þess að vera sviptur ökurétti í fimm ár. Þá var ákærði með dómi héraðsdóms 28. janúar 2022 sakfelldur fyrir eignaspjöll en ekki gerð sérstök refsing þar sem um hegningarauka var að ræða.

6

Í máli þessu er ákærði sakfelldur fyrir umferðarlagabrot, meðal annars með því að hafa níu sinnum ekið bifreið sviptur ökurétti og undir áhrifum ávana- og fíkniefna, og brot gegn lögum um ávana- og fíkniefni. Voru öll brotin framin fyrir uppkvaðningu dóms Héraðsdóms Reykjaness 15. mars 2021, sem staðfestur var að efni til með dómi Landsréttar í máli nr. 271/2021 og verður refsing hans því ákveðin sem hegningarauki, sbr. 78. gr. almennra hegningarlaga nr. 19/1940. Samkvæmt því og með hliðsjón af ákvæðum 60. gr. og 1. mgr. 77. gr. sömu laga verður framangreindur dómur Landsréttar tekinn upp og dæmt um brot ákærða í einu lagi. Þykir refsing hans hæfilega ákveðin fangelsi í 16 mánuði, sem bundin verði skilorði eins og í dómsorði greinir.

7

Við ákvörðun ökuréttarsviptingar ber einnig að hafa hliðsjón af meginreglu 78. gr. almennra hegningarlaga, sbr. meðal annars dóm Hæstaréttar 12. apríl 1984 í máli nr. 225/1983, sem birtur er í dómasafni réttarins árið 1984 á bls. 582. Samkvæmt 3. mgr. 99. gr. umferðarlaga nr. 77/2019 skal svipting ökuréttar vera um ákveðinn tíma, eigi skemur en einn mánuð, eða ævilangt ef sakir eru miklar eða brot er ítrekað öðru sinni.

Ákærði hefur samkvæmt framansögðu orðið uppvís að því að aka bifreið undir áhrifum ávana- og fíkniefna samtals 22 sinnum á um 15 mánaða tímabili. Er ótvírætt að sakir eru miklar í málinu í skilningi framangreinds ákvæðis umferðarlaga og verður ákærði sviptur ökurétti ævilangt frá 13. desember 2019 að telja, en þann dag var hann sviptur ökurétti til bráðabirgða.

8

Ákærði greiði allan áfrýjunarkostnað málsins, þar með talin málsvarnarlaun skipaðs verjanda síns, sem ákveðin verða að meðtöldum virðisaukaskatti eins og í dómsorði greinir.

Dómsorð :

Ákærði, M-kk-nf I-kk-nf J-kk-nf, sæti fangelsi í 16 mánuði en fresta skal fullnustu refsingarinnar og hún falla niður að liðnum tveimur árum frá uppkvaðningu dómsins haldi hann almennt skilorð 57. gr. almennra hegningarlaga nr. 19/1940.

Ákærði er sviptur ökurétti ævilangt frá 13. desember 2019 að telja.

Ákvæði hins áfrýjaða dóms um sakarkostnað og upptöku skulu vera óröskuð.

Ákærði greiði allan áfrýjunarkostnað málsins, 573.356 krónur, þar með talin málsvarnarlaun skipaðs verjanda síns, A-kk-ef K-kk-ef F-kk-ef lögmanns, 542.376 krónur.